**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**Zákon**

z ........... 2023,

**o príspevku na predprimárne vzdelávanie dieťaťa**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet úpravy**

(1) Tento zákon upravuje poskytovanie príspevku na starostlivosť a predprimárne vzdelávanie dieťaťa do nástupu dieťaťa na povinnú školskú dochádzku (ďalej len „príspevok“) ako sociálnej dávky.

(2) Poskytovaním príspevku štát prispieva rodičovi alebo fyzickej osobe, ktorej je dieťa zverené do starostlivosti nahrádzajúcej starostlivosť rodičov[[1]](#footnote-0) (ďalej len „rodič“), na úhradu výdavkov vynaložených na zabezpečenie starostlivosti o dieťa alebo účasti dieťaťa na predprimárnom vzdelávaní.

**§ 2**

**Predprimárne vzdelávanie**

(1)  Predprimárne vzdelávanie na účely tohto zákona je poskytovanie starostlivosti a vzdelávania dieťaťu v záujme jeho fyzického vývinu a psychického vývinu pri rešpektovaní najlepšieho záujmu dieťaťa a jeho práv v čase, keď rodič vykonáva zárobkovú činnosť alebo študuje na strednej škole alebo na vysokej škole.

(2) Predprimárne vzdelávanie sa vykonáva

a) v rodinnom prostredí dieťaťa,

b) v prostredí účelovo vytvorenom a upravenom na výkon vzdelávania a starostlivosti o dieťa alebo

c) v rodinnom prostredí fyzickej osoby poskytujúcej vzdelávanie a starostlivosť o dieťa.

(3) Poskytovateľ starostlivosti a predprimárneho vzdelávania dieťaťa podľa tohto zákona (ďalej len „poskytovateľ“) je

a) zariadenie zriadené podľa osobitných predpisov,[[2]](#footnote-1)

b) iná právnická osoba, ktorá poskytuje predprimárne vzdelávanie dieťaťu,[[3]](#footnote-2)

c) fyzická osoba, ktorá poskytuje predprimárne vzdelávanie dieťaťa podľa osobitného predpisu,[[4]](#footnote-3)

d) fyzická osoba, ktorá poskytuje službu na podporu zosúlaďovania rodinného života a pracovného života formou starostlivosti o dieťa v detskej skupine,[[5]](#footnote-4)

e) iná fyzická osoba, ak nie je osobou uvedenou v písmene c) a d) a nevypláca sa jej rodičovský príspevok, alebo

f) rodič, ktorý vykonáva zárobkovú činnosť a nezabezpečí starostlivosť o svoje dieťa poskytovateľom uvedeným v písmenách a) až e).

**§ 3**

**Oprávnená osoba**

(1) Oprávnená osoba na uplatnenie nároku na príspevok je rodič.

(2) Ak súd zveril dieťa do starostlivosti jednému z rodičov, oprávnená osoba na uplatnenie nároku na príspevok je rodič, ktorému je dieťa zverené.

(3) Príspevok patrí oprávnenej osobe na každé dieťa podľa § 1 ods. 1.

(4) Ak je viac oprávnených osôb, ktoré spĺňajú podmienky nároku na príspevok, patrí príspevok na to isté dieťa len jednej z nich, ak odsek 5 neustanovuje inak.

(5) Ak súd rozhodne o zverení maloletého dieťaťa do striedavej osobnej starostlivosti obidvoch rodičov alebo do spoločnej osobnej starostlivosti obidvoch rodičov, príspevok sa vypláca oprávnenej osobe podľa písomnej dohody rodičov. Ak nedôjde k písomnej dohode podľa prvej vety, pri zverení maloletého dieťaťa do

a) striedavej osobnej starostlivosti obidvoch rodičov sa príspevok vypláca striedavo každému rodičovi počas kalendárnych mesiacov, ktorých počet sa určí podľa pomeru, ktorým je určená striedavá osobná starostlivosť,

b) spoločnej osobnej starostlivosti obidvoch rodičov sa príspevok vypláca striedavo každému rodičovi počas troch kalendárnych mesiacov.

(6) Príspevok sa podľa odseku 5 písm. a) začne vyplácať tomu rodičovi, ktorý má určený väčší rozsah striedavej osobnej starostlivosti; to neplatí, ak si za tie isté kalendárne mesiace uplatní nárok na príspevok len rodič, ktorý má určený menší rozsah striedavej osobnej starostlivosti.

(7) Právne účinky novej písomnej dohody podľa odseku 5 prvej vety nastávajú prvým dňom šiesteho kalendárneho mesiaca nasledujúceho po kalendárnom mesiaci, za ktorý sa príspevok začal vyplácať na základe predchádzajúcej písomnej dohody, ak z novej písomnej dohody nevyplýva neskorší dátum jej účinnosti.

**§ 4**

**Podmienky nároku na príspevok**

(1) Oprávnená osoba má nárok na príspevok, ak

a) vykonáva zárobkovú činnosť, študuje dennou formou na strednej škole alebo na vysokej škole,

b) sa poskytuje predprimárne vzdelávanie dieťaťu poskytovateľom na území Slovenskej republiky,

c) má trvalý pobyt[[6]](#footnote-5), prechodný pobyt7 alebo jej bolo poskytnuté dočasné útočisko podľa osobitného predpisu[[7]](#footnote-6) na území Slovenskej republiky a

d) dieťa má trvalý pobyt7, prechodný pobyt7 alebo mu bolo poskytnuté dočasné útočisko podľa osobitného predpisu8 na území Slovenskej republiky.

(2) Zárobková činnosť na účely tohto zákona je činnosť oprávnenej osoby, ktorá

a) je z tejto činnosti povinne dôchodkovo poistená ako zamestnanec podľa osobitného predpisu[[8]](#footnote-7) alebo ako samostatne zárobkovo činná osoba podľa osobitného predpisu,[[9]](#footnote-8)

b) z tejto činnosti podlieha výsluhovému zabezpečeniu podľa osobitného predpisu,[[10]](#footnote-9) alebo

c) z tejto činnosti podlieha dôchodkovému systému v cudzine.

(3) Za zárobkovú činnosť na účely tohto zákona sa považuje aj poberanie materského[[11]](#footnote-10) alebo poberanie obdobnej dávky v cudzine najdlhšie do šiestich týždňov odo dňa narodenia ďalšieho dieťaťa. Za zárobkovú činnosť sa na účely tohto zákona považuje aj obdobie prvých troch kalendárnych mesiacov nasledujúcich po mesiaci, v ktorom oprávnenej osobe zanikol nárok na rodičovský príspevok13 alebo obdobnú dávku v cudzine v dôsledku dosiahnutia veku dieťaťa, do ktorého sa rodičovský príspevok alebo obdobná dávka v cudzine vypláca.

(5) Nárok na príspevok nevzniká na dieťa,

a) pri starostlivosti o ktoré sa poskytuje materské12 alebo obdobná dávka v cudzine,

b) pri starostlivosti o ktoré sa poskytuje rodičovský príspevok alebo obdobná dávka v cudzine, alebo

c) na ktoré sa za celý kalendárny mesiac poskytuje jednej z oprávnených osôb alebo manželovi (manželke) oprávnenej osoby príspevok na služby pre rodinu s deťmi podľa osobitného predpisu.[[12]](#footnote-11)

**§ 5**

**Suma príspevku**

(1) Príspevok za kalendárny mesiac je v sume

a) úhrady za poskytované predprimárne vzdelávanie dieťaťa (ďalej len „úhrada“) dohodnutej medzi poskytovateľom a oprávnenou osobou, najviac v sume 350 eur,

b) úhrady dohodnutej medzi poskytovateľom a oprávnenou osobou, ak starostlivosť o dieťa zabezpečuje poskytovateľ podľa § 2 ods. 3 písm. d), najviac v sume 160 eur,

c) určených mesačných príspevkov podľa osobitného predpisu,[[13]](#footnote-12) najviac v sume 200 eur, ak predprimárne vzdelávanie dieťaťu poskytuje poskytovateľ, ktorým je materská škola zaradená do siete škôl a školských zariadení Slovenskej republiky zriadená obcou alebo orgánom miestnej štátnej správy v školstve, alebo

d) 50 eur, ak  predprimárne vzdelávanie zabezpečuje poskytovateľ podľa § 2 ods. 3 písm. e) a f).

(2) Suma príspevku uvedená v odseku 1 platná k 31. decembru kalendárneho roka sa upravuje od 1. januára kalendárneho roka, a to koeficientom, ktorým boli upravené sumy životného minima podľa osobitného predpisu.[[14]](#footnote-13) Upravená suma príspevku sa zaokrúhľuje na najbližších desať eurocentov. Upravenú sumu príspevku ustanoví opatrenie, ktoré vydá Ministerstvo práce, sociálnych vecí a rodiny Slovenskej republiky a vyhlási jeho úplné znenie uverejnením v Zbierke zákonov Slovenskej republiky najneskôr do 31. decembra príslušného kalendárneho roka.

**§ 6**

**Výplata príspevku**

(1) O príspevku rozhoduje a tento príspevok vypláca oprávnenej osobe úrad práce, sociálnych vecí a rodiny príslušný podľa miesta jej trvalého pobytu, prechodného pobytu alebo adresy pobytu osoby, ktorej bolo poskytnuté dočasné útočisko podľa osobitného predpisu8 (ďalej len „platiteľ“).

(2) Ak je úhrada alebo príspevok podľa osobitného predpisu15 určený dennou sadzbou, na určenie mesačnej výšky príspevku sa úhrada alebo príspevok podľa osobitného predpisu15 určený dennou sadzbou vynásobia dvadsiatimi. Ak je predprimárne vzdelávanie dieťaťa dohodnutá v rozsahu menšom ako päť pracovných dní za týždeň, na určenie mesačnej výšky príspevku sa úhrada alebo príspevok podľa osobitného predpisu15 vypočítajú ako súčin štvornásobku počtu dní predprimárneho vzdelávania dieťaťa v rozsahu dohodnutom za týždeň a úhrady alebo príspevku podľa osobitného predpisu15 určených dennou sadzbou.

(3) Príspevok sa vypláca za celý kalendárny mesiac, aj keď podmienky nároku na príspevok boli splnené len za časť kalendárneho mesiaca, a to do výšky účelne vynaložených nákladov.

(4) Príspevok sa vypláca najneskôr do konca kalendárneho mesiaca nasledujúceho po kalendárnom mesiaci, v ktorom oprávnená osoba splnila podmienky nároku na príspevok.

(5) Pri zmene poskytovateľa počas kalendárneho mesiaca sa príspevok vypláca v sume, ktorá je vyššia.

(6) Príspevok sa poukazuje oprávnenej osobe na účet v banke alebo v pobočke zahraničnej banky v Slovenskej republike, alebo na žiadosť oprávnenej osoby sa vypláca v hotovosti. Príspevok sa nevypláca do cudziny.

(7) Výplata príspevku sa zastaví od prvého dňa kalendárneho mesiaca nasledujúceho po kalendárnom mesiaci, za ktorý sa už vyplatil, ak vznikol dôvod na prešetrenie, či oprávnená osoba naďalej spĺňa podmienky nároku na príspevok, na jeho výplatu alebo či sa príspevok vypláca v správnej sume.

(8) Výplata príspevku sa obnoví od prvého dňa kalendárneho mesiaca nasledujúceho po kalendárnom mesiaci, v ktorom zanikli dôvody na zastavenie jeho výplaty. Príspevok sa doplatí za obdobie zastavenia jeho výplaty, ak podmienky nároku na príspevok a na jeho výplatu počas tohto obdobia boli splnené.

**§ 7**

**Zánik nároku**

Nárok na príspevok za kalendárny mesiac zaniká uplynutím šiestich mesiacov od posledného dňa v mesiaci, za ktorý patril. Nárok na príspevok zaniká smrťou oprávnenej osoby alebo dieťaťa.

**§ 8**

**Odňatie a vrátenie príspevku**

(1) Ak oprávnená osoba prestala spĺňať podmienky nároku na príspevok alebo sa zistí, že sa príspevok priznal neoprávnene, príspevok sa odníme.

(2) Ak sa príspevok vypláca neprávom, hoci oprávnená osoba splnila povinnosti podľa § 10, príspevok sa odníme od prvého dňa kalendárneho mesiaca nasledujúceho po kalendárnom mesiaci, za ktorý sa príspevok poslednýkrát neoprávnene vyplatil.

(3) Ak sa príspevok nevyplácal, hoci oprávnená osoba splnila podmienky nároku na príspevok a na jeho výplatu, alebo sa vyplácal v nižšej sume, príspevok sa vyplatí za čas, za ktorý sa nevyplácal alebo sa vyplácal v nižšej sume, najviac za obdobie jedného roka od posledného kalendárneho mesiaca, za ktorý sa mal príspevok vyplatiť.

(4) Ak oprávnená osoba svojím konaním spôsobila, vedela, alebo musela z okolností predpokladať, že sa príspevok vyplatil neprávom alebo vo vyššej sume ako patril, je povinná vrátiť príspevok alebo jeho časť za obdobie, za ktoré bol vyplatený neprávom alebo vo vyššej sume ako patril. Právo na vrátenie príspevku vyplateného neprávom alebo vo vyššej sume ako patril, zaniká uplynutím jedného roka odo dňa, keď platiteľ túto skutočnosť zistil, najneskôr uplynutím troch rokov odo dňa poslednej neoprávnenej výplaty príspevku.

(5) Ak je oprávnená osoba povinná na základe vykonateľného rozhodnutia vrátiť sumy príspevku vyplatené neprávom, môžu sa zrážať aj z bežne vyplácaného príspevku alebo neskôr priznaného príspevku, zo mzdy, z platu, z inej odmeny za prácu, z náhrad z týchto plnení a z náhrad za pracovnú pohotovosť, z náhrad za služobnú pohotovosť, z náhrad za pohotovosť, z príplatku za pohotovosť alebo z dávok sociálneho poistenia, z dôchodku starobného dôchodkového sporenia a z dávok sociálneho zabezpečenia do sumy, ktorú nemožno postihnúť výkonom rozhodnutia podľa osobitného predpisu.[[15]](#footnote-14)

(6) Príspevok nemožno postihnúť výkonom rozhodnutia podľa osobitného predpisu.[[16]](#footnote-15)

**§ 9**

**Konanie**

(1) Konanie o príspevku sa začína na základe písomnej žiadosti alebo žiadosti podanej elektronickými prostriedkami podpísanej zaručeným elektronickým podpisom, ktorú podáva oprávnená osoba platiteľovi.

(2) Žiadosť o príspevok obsahuje meno, priezvisko, dátum narodenia, rodné číslo, ak je pridelené, a adresu trvalého pobytu7, prechodného pobytu7 alebo pobytu osoby, ktorej bolo poskytnuté dočasné útočisko podľa osobitného predpisu8 oprávnenej osoby a dieťaťa, miesto poskytovania predprimárneho vzdelávania, výšku dohodnutej úhrady alebo určených príspevkov podľa osobitného predpisu15 a identifikačné údaje o poskytovateľovi podľa § 2 ods. 3 písm. a) až d), a to jeho názov a sídlo, ak poskytovateľ je právnická osoba, alebo meno, priezvisko a adresu pobytu,7 ak poskytovateľ je fyzická osoba, alebo osobné údaje poskytovateľa uvedeného v § 2 ods. 3 písm. e) a f), a to meno, priezvisko, dátum narodenia a adresu pobytu7. Na výzvu platiteľa oprávnená osoba a poskytovateľ doplnia ďalšie nevyhnutné údaje. Platiteľ na účel rozhodovania o príspevku môže získavať bez súhlasu dotknutej osoby osobné údaje kopírovaním, skenovaním alebo iným zaznamenávaním úradných dokladov na nosič informácií.

(3) O priznaní príspevku sa nevydáva rozhodnutie. Ak oprávnená osoba nesúhlasí so sumou vyplateného príspevku, môže požiadať písomne alebo podaním žiadosti elektronickými prostriedkami podpísanej zaručeným elektronickým podpisom o vydanie rozhodnutia o priznaní príspevku.

(4) Písomné rozhodnutie sa vydáva o nepriznaní príspevku, o zastavení výplaty príspevku, o obnovení výplaty príspevku, o odňatí príspevku, o doplatení príspevku a o povinnosti vrátiť príspevok alebo jeho časť.

(5) Odvolanie proti rozhodnutiu o odňatí príspevku a o zastavení výplaty príspevku nemá odkladný účinok.

(6) Rozhodnutia a iné písomnosti vydané podľa tohto zákona môžu obsahovať namiesto odtlačku úradnej pečiatky predtlačený odtlačok úradnej pečiatky Ústredia práce, sociálnych vecí a rodiny alebo platiteľa s uvedením mena, priezviska a funkcie fyzickej osoby oprávnenej konať v mene Ústredia práce, sociálnych vecí a rodiny alebo v mene platiteľa a namiesto podpisu tejto fyzickej osoby faksimile jej podpisu.

(7) Na konanie o príspevku sa vzťahuje všeobecný predpis o správnom konaní[[17]](#footnote-16) okrem § 18 ods. 3, § 33 ods. 2, § 60, § 61 až 68 všeobecného predpisu o správnom konaní, ak tento zákon neustanovuje inak.

**§ 10**

**Povinnosti oprávnenej osoby**

(1) Oprávnená osoba je povinná preukázať skutočnosti rozhodujúce na vznik nároku na príspevok, na jeho výšku a na jeho výplatu a do ôsmich dní písomne oznámiť platiteľovi zmeny týchto skutočností alebo tieto zmeny do ôsmich dní oznámiť platiteľovi podaním elektronickými prostriedkami podpísaným zaručeným elektronickým podpisom; to neplatí na preukazovanie skutočností a oznamovanie zmien, ktoré sú platiteľovi známe z výkonu inej činnosti platiteľa, alebo ktoré môže platiteľ získať z dostupného informačného systému verejnej správy.

(2) Oprávnená osoba je povinná pri uplatnení nároku na príspevok podľa § 5 ods. 1 písm. a) preukázať písomnou dohodou výšku úhrady za poskytované predprimárneho vzdelávanie dieťaťa a rovnako písomnou dohodou preukázať aj zmenu výšky úhrady za poskytované predprimárne vzdelávanie dieťaťa, ak taká zmena nastala počas trvania nároku na príspevok.

**§ 11**

**Súčinnosť a spolupráca pri poskytovaní príspevku**

(1) Orgány štátnej správy, obce, zdravotnícke zariadenia, poskytovatelia a ďalšie právnické osoby a fyzické osoby, ktoré sú príslušné na poskytovanie údajov na účely príspevku, sú povinné spolupracovať s platiteľom vo veciach poskytovania príspevku a na jeho žiadosť oznamovať osobné údaje uvedené v § 9 ods. 2 o oprávnenej osobe, o dieťati a o poskytovateľovi, ak je ním fyzická osoba.

(2) Platiteľ je povinný zachovávať mlčanlivosť o skutočnostiach, ktoré sa dozvedel v súvislosti s poskytovaním príspevku. Informácie o týchto skutočnostiach poskytuje len vtedy, ak by ich zamlčaním bol vážne ohrozený život alebo zdravie fyzických osôb, alebo ak táto povinnosť vyplýva z osobitného predpisu.[[18]](#footnote-17)

(3) Ústredie práce, sociálnych vecí a rodiny a platiteľ poskytujú osobné údaje oprávnenej osoby a dieťaťa, ktoré podľa tohto zákona spracúvajú, medzinárodnej organizácii, ak je to nevyhnutné na plnenie úloh tejto organizácie podľa medzinárodnej zmluvy, ktorou je Slovenská republika viazaná, a to v rozsahu nevyhnutnom na dosiahnutie účelu medzinárodnej zmluvy, ktorou je Slovenská republika viazaná.

**§ 12**

**Prechodné ustanovenia**

(1) O žiadostiach o príspevok podaných do 31. augusta 2023, o ktorých sa právoplatne nerozhodlo do 31. augusta 2023, sa rozhodne a príspevok sa vyplatí za obdobie do 31. augusta 2023 podľa zákona č. 561/2008 Z.z. o príspevku na starostlivosť o dieťa a o zmene a doplnení niektorých zákonov účinného do 31. augusta 2023; ak nárok na príspevok trval aj po 31. auguste 2023, považuje sa tento príspevok od 1. septembra 2023 za príspevok priznaný podľa tohto zákona.

(2) Ak oprávnená osoba uplatňuje nárok na príspevok po 31. auguste 2023 za obdobie pred 1. septembrom 2023, o nároku na tento príspevok sa rozhodne a príspevok sa vyplatí za obdobie do 31. augusta 2023 podľa zákona č. 561/2008 Z.z. o príspevku na starostlivosť o dieťa a o zmene a doplnení niektorých zákonov účinného do 31. augusta 2023; ak nárok na príspevok trvá aj po 31. auguste 2023, považuje sa tento príspevok od 1. septembra 2023 za príspevok priznaný podľa tohto zákona.

**§ 13**

**Zrušovacie ustanovenia**

Zrušuje sa:

Zákon č. 561/2008 Z.z. o príspevku na starostlivosť o dieťa a o zmene a doplnení niektorých zákonov v znení zákona č. 571/2009 Z. z., zákona č. 513/2010 Z. z., zákona č. 468/2011 Z. z., zákona č. 364/2013 Z. z., zákona č. 347/2015 Z. z., zákona č. 125/2016 Z. z., zákona č. 199/2022 Z. z. a zákona č. 338/2022 Z.z.

**Čl. II**

Tento zákon nadobúda účinnosť 1. septembra 2023.

1. [§ 45](https://www.slov-lex.sk/pravne-predpisy/SK/ZZ/2005/36/#paragraf-45), [48](https://www.slov-lex.sk/pravne-predpisy/SK/ZZ/2005/36/#paragraf-48.odsek-1), [§ 56 ods. 1](https://www.slov-lex.sk/pravne-predpisy/SK/ZZ/2005/36/#paragraf-56.odsek-1) a [2](https://www.slov-lex.sk/pravne-predpisy/SK/ZZ/2005/36/#paragraf-56.odsek-2) a [§ 103](https://www.slov-lex.sk/pravne-predpisy/SK/ZZ/2005/36/#paragraf-103) zákona č. [36/2005 Z. z.](https://www.slov-lex.sk/pravne-predpisy/SK/ZZ/2005/36/) o rodine a o zmene a doplnení niektorých zákonov.

[§ 360](https://www.slov-lex.sk/pravne-predpisy/SK/ZZ/2015/161/#paragraf-360) a [365 Civilného mimosporového poriadku](https://www.slov-lex.sk/pravne-predpisy/SK/ZZ/2015/161/#paragraf-365). [↑](#footnote-ref-0)
2. Napríklad zákon č. [245/2008 Z. z.](https://www.slov-lex.sk/pravne-predpisy/SK/ZZ/2008/245/) o výchove a vzdelávaní (školský zákon) a o zmene a doplnení niektorých zákonov, zákon č. [448/2008 Z. z.](https://www.slov-lex.sk/pravne-predpisy/SK/ZZ/2008/448/) o sociálnych službách a o zmene a doplnení zákona č. [455/1991 Zb.](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov. [↑](#footnote-ref-1)
3. Napríklad zákon č. [213/1997 Z. z.](https://www.slov-lex.sk/pravne-predpisy/SK/ZZ/1997/213/) o neziskových organizáciách poskytujúcich všeobecne prospešné služby v znení neskorších predpisov, zákon č. [83/1990 Zb.](https://www.slov-lex.sk/pravne-predpisy/SK/ZZ/1990/83/) o združovaní občanov v znení neskorších predpisov. [↑](#footnote-ref-2)
4. Zákon č. [455/1991 Zb*.*](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov. [↑](#footnote-ref-3)
5. § 32a ods. 5 zákona č. 448/2008 Z. z. v znení zákona č. 199/2022 Z. z. [↑](#footnote-ref-4)
6. § 3 až 7 zákona č. [253/1998 Z. z.](https://www.slov-lex.sk/pravne-predpisy/SK/ZZ/1998/253/) o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

Zákon č. [48/2002 Z. z.](https://www.slov-lex.sk/pravne-predpisy/SK/ZZ/2002/48/) o pobyte cudzincov a o zmene a doplnení niektorých zákonov v znení neskorších predpisov. [↑](#footnote-ref-5)
7. § 29 až 36 zákona č. 480/2002 Z. z. v znení neskorších predpisov [↑](#footnote-ref-6)
8. [§ 15 ods. 1 písm. a) zákona č. 461/2003 Z. z.](https://www.slov-lex.sk/pravne-predpisy/SK/ZZ/2003/461/#paragraf-15.odsek-1.pismeno-a) o sociálnom poistení v znení neskorších predpisov. [↑](#footnote-ref-7)
9. [§ 15 ods. 1 písm. b) zákona č. 461/2003 Z. z.](https://www.slov-lex.sk/pravne-predpisy/SK/ZZ/2003/461/#paragraf-15.odsek-1.pismeno-b) v znení neskorších predpisov. [↑](#footnote-ref-8)
10. Zákon č. [328/2002 Z. z.](https://www.slov-lex.sk/pravne-predpisy/SK/ZZ/2002/328/) v znení neskorších predpisov. [↑](#footnote-ref-9)
11. [§ 10 zákona č. 328/2002 Z. z.](https://www.slov-lex.sk/pravne-predpisy/SK/ZZ/2002/328/#paragraf-10) v znení neskorších predpisov.

[§ 48 zákona č. 461/2003 Z. z.](https://www.slov-lex.sk/pravne-predpisy/SK/ZZ/2003/461/#paragraf-48) v znení neskorších predpisov. [↑](#footnote-ref-10)
12. [§ 46 ods. 9](https://www.slov-lex.sk/pravne-predpisy/SK/ZZ/2004/5/#paragraf-46.odsek-9) a [10](https://www.slov-lex.sk/pravne-predpisy/SK/ZZ/2004/5/#paragraf-10) zákona č. [5/2004 Z. z.](https://www.slov-lex.sk/pravne-predpisy/SK/ZZ/2004/5/) o službách zamestnanosti a o zmene a doplnení niektorých zákonov v znení neskorších predpisov. [↑](#footnote-ref-11)
13. [§ 28](https://www.slov-lex.sk/pravne-predpisy/SK/ZZ/2008/245/#paragraf-28), [140 a 141 zákona č. 245/2008 Z. z.](https://www.slov-lex.sk/pravne-predpisy/SK/ZZ/2008/245/#paragraf-140) v znení neskorších predpisov. [↑](#footnote-ref-12)
14. § 5 zákona č. 601/2003 Z. z. o životnom minime a o zmene a doplnení niektorých zákonov. [↑](#footnote-ref-13)
15. Napríklad zákon Národnej rady Slovenskej republiky č. [233/1995 Z. z.](https://www.slov-lex.sk/pravne-predpisy/SK/ZZ/1995/233/) o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, nariadenie vlády Slovenskej republiky č. [268/2006 Z. z.](https://www.slov-lex.sk/pravne-predpisy/SK/ZZ/2006/268/) o rozsahu zrážok zo mzdy pri výkone rozhodnutia. [↑](#footnote-ref-14)
16. § 111 ods. 2 zákona Národnej rady Slovenskej republiky č. [233/1995 Z. z.](https://www.slov-lex.sk/pravne-predpisy/SK/ZZ/1995/233/)

[§ 78 ods. 5](https://www.slov-lex.sk/pravne-predpisy/SK/ZZ/1967/71/#paragraf-78.odsek-5) zákona č. [71/1967 Zb.](https://www.slov-lex.sk/pravne-predpisy/SK/ZZ/1967/71/) o správnom konaní (správny poriadok) v znení neskorších predpisov. [↑](#footnote-ref-15)
17. Zákon č. [71/1967 Zb.](https://www.slov-lex.sk/pravne-predpisy/SK/ZZ/1967/71/) v znení neskorších predpisov. [↑](#footnote-ref-16)
18. [§ 340 Trestného zákona](https://www.slov-lex.sk/pravne-predpisy/SK/ZZ/2005/300/#paragraf-340). [↑](#footnote-ref-17)